Nóg twee leeus gestroopArgieffoto Skaars ŉ dag nadat twee leeus in die Vaalwater-omgewing in Limpopo vir hul liggaamsdele gestroop is, het nog twee leeus onder die hande van stropers in die provinsie deurgeloop. Lt.kol. Moatshe Ngoepe, provinsiale polisiewoordvoerder, het Saterdag gesê die eienaar van ŉ wildsplaas het Vrydag die leeukamp gepatrolleer toe hy op die twee geskende karkasse afgekom het. “Hy het dadelik die polisie ontbied en die polisie het vinnig gereageer. Albei leeus se koppe en pote is verwyder. Een van die leeus se borskas is ook oopgesny,” het Ngoepe gesê. Die polisie ondersoek die moontlikheid dat die leeus geskiet is voordat hulle geslag is. Maroela Media het Vrydag berig die leeus wat in die Vaalwater-omgewing gestroop is, is vermoedelik vergiftig. Die verdagtes het die leeus se bekke en pote afgesny. Een leeu se maag was ook oopgesny. “Niemand is nog in verband met albei die voorvalle in hegtenis geneem nie, maar ŉ volskaalse soektog is van stapel gestuur na die verdagtes.” Die polisie het die leeustropery ten sterkste veroordeel en gewaarsku dat dié diere ŉ beskermende spesie is. Die polisie doen ŉ beroep op die gemeenskap om met inligting na vore te kom wat hulle in hul ondersoek kan bystaan. Bel kol. Alpheus Mokale by 082 565 6524 of 0860 010 111.